**MODEL DE SOL·LICITUD D’AUTORITZACIÓ PER A IMPARTIR FORMACIÓ SEMIPRESENCIAL A COMPETIC 2 I/O 3**

Consideracions prèvies

La LEC, en l’article 55.2, menciona que “*Es poden impartir en la modalitat d’educació no presencial els ensenyaments postobligatoris”.*

Els documents per a la organització i la gestió dels centres per al curs 2019-2020 estableixen, en relació amb la semipresencialitat, que:

“L’objectiu és afavorir la flexibilitat en l'oferta educativa per tal de donar una resposta més ajustada i millor a la diversitat d’usuaris amb perfils molt diferents, amb condicions personals i laborals diverses. Es tracta especialment de potenciar “l'aprendre a aprendre”, accentuant el nivell d'autonomia dels usuaris (l'autoaprenentatge) i garantint una orientació, tutoria i acompanyament al llarg de la seva formació en els centres de formació d'adults.

Per fer aquesta proposta de formació semipresencial, els centres han de tenir en compte la ràtio d'alumnes per grup. La proposta s'ha d’adreçar al director o directora dels serveis territorials o, a la ciutat de Barcelona, al o a la gerent del Consorci d'Educació, amb el vistiplau de la Inspecció d'Educació.

La proposta de desenvolupament de la modalitat semipresencial es troba prevista en el document d'organització i funcionament del centre.”

Sol·licitud

Des de fa diversos cursos constatem un augment de consultes i peticions per cursar els nivells de COMPETIC 2 i/o 3 a distància.

És per aquest motiu que, des del CFA \_\_\_\_\_\_\_\_\_\_\_\_\_\_\_\_\_ situat a \_\_\_\_\_\_\_\_\_\_\_\_ (\_\_\_\_\_\_\_), ens agradaria atendre les necessitats d’aquestes persones i poder oferir aquests nivells (també) en modalitat semipresencial, aprofitant la infraestructura i l’organització actual d’aquests cursos al centre. Considerem que en aquests nivells la competència digital dels alumnes està prou desenvolupada perquè puguin cursar-los autònomament.

Actualment el centre ofereix els cursos de COMPETIC a través de la plataforma Moodle (a l’espai Àgora del Departament d’Ensenyament).

La preinscripció i la matrícula d’aquests alumnes es duria a terme d’acord amb el procediment que l’administració educativa estableixi per al proper curs i, en el cas de la matrícula viva, segons les NOFC. Així mateix, la càrrega lectiva del professorat que imparteix cursos de COMPETIC, tant si és en modalitat presencial com semipresencial, seria la mateixa.

Els currículums i els criteris per a l’obtenció del certificat del cursserien els mateixos que estableix la normativa, amb la diferència que l’alumnat matriculat en la modalitat semipresencial no hauria d’assistir al 80% de les classes; assistiria a les sessions en què s’ha de realitzar el projecte i a aquelles altres que el centre estableixi. (El centre pot oferir unes hores d’atenció presencial all llarg del curs, de caràcter voluntari, per a aquell alumnat de cursos semipresencials que ho necessiti)

Al nostre centre el professorat que imparteix aquests cursos disposa de la titulació requerida per a exercir la docència emprant mitjans telemàtics, d’acord amb el que estableix la LEC a l’article 55.5. Si s'incorporés personal interí, es planificaria un acompanyament específic per als nous docents.

Les funcions del professorat dels cursos semipresencials de COMPETIC 2 i/o 3 serien les següents:

* **Revisió dels materials del curs**

Avaluar, revisar i adequar els materials i estratègies a les característiques de l'alumnat i de l'entorn, incloent-hi la selecció i filtratge de la informació i la revisió de la forma de guiar el procés d’ensenyament-aprenentatge.

* **Avaluació de l’alumnat**

Controlar l'activitat de l'alumnat a la plataforma, fer el seguiment i avaluar les tasques proposades a l'entorn virtual d’ensenyament-aprenentatge.

* **Atenció a l’alumnat**

Facilitar l’aprenentatge, tot traient el màxim partit dels recursos disponibles i utilitzant-los de manera coherent: atenció als fòrums de dubtes i a la bústia de correu interna de la plataforma per a la resolució de les incidències i dubtes utilitzant, si és possible, eines TIC per a les explicacions.

* **Orientació i acompanyament de l’alumnat**

Acompanyar les persones participants (i fer que sentin aquest acompanyament) i actuar de manera efectiva mitjançant la dinamització i la mediació. Això pot requerir també facilitar assessorament sobre el programari i la seva instal·lació o manteniment. En aquest sentit, la retroacció als dubtes plantejats telemàticament ha de ser àgil (preferiblement abans de 48 hores) i la persona formadora ha d'adoptar una actitud proactiva, és a dir, intentar detectar les necessitats i actuar en conseqüència tan bon punt hi hagi indicis, i no actuar només de forma reactiva.

* **Dinamització del grup**

Afavorir la creació de comunitat i sentiment de grup entre les persones participants a fi de poder construir conjuntament coneixement (hi ha tasques que es lliuren mitjançant participació a fòrums): animant la participació, dinamitzant i moderant els espais compartits, tant els informals com els de comunicació formal, organitzant, fomentant i regulant el treball cooperatiu, etc., per tal de consolidar una sensació de grup entre els estudiants que ajudi a trencar la fredor de l'entorn tecnològic i a superar la sensació d'aïllament.

Per últim, segons estableix la RESOLUCIÓ ENS/447/2018, de 12 de març, de modificació de la Resolució ENS/924/2014, de 23 d'abril, per la qual s'estableix el procediment d'avaluació i certificació dels ensenyaments de competència digital a l'educació d'adults, **el projecte final (dels diferents nivells) es realitzarà presencialment** en el centre en les dates que s’estableixin.

Pels motius expressats anteriorment, el CFA \_\_\_\_\_\_\_\_\_\_\_ demana a la Direcció dels Serveis Territorials o al/la Gerent del Consorci d’Educació de Barcelona l’autorització per impartir estudis de COMPETIC 2 i/o 3 en modalitat semipresencial, previ vistiplau de la inspecció educativa.

Signatura del/la director/a del CFA